  Анжелика Тихонова корреспондент 12-тӥ инвожое, Россилэн но Ижкарлэн нуналазы, элькун шоркарысь Кызьпу арамаын «Гербер» удмурт шулдыръяськон ортчиз. Туэ шулдыръяськонэз «Восточный» культура юртын ужасьёс дасязы. Куноосты ужъюртысь коллективъёс, «Чипчирган», пиналъёс но мукетъёсыз шулдыртӥзы. Озьы ик праздник улсын «Кырӟась арама» кар онлайн фестивальын вормись пиналъёсты пусйизы. Со сяна, соос тужгес усто номеръёссэс возьматӥзы. Ужрадэ чеберлыкъя но устолыкъя «Чеберай» но «Чеберинка» вожвылъяськонъёсы пыриськем апокъёс но пыриськизы. Соос быгатонлыкъёссэс но дефиле адӟытӥзы. Гербер улсын даслэсь пӧртэм площадкаос ужазы. Соос нылпиослы но, мӧйыослы но чакламын вал. Со сяна, Кибашлыослэн юртъёссылэн адӟытон-вузкаронзы, мастер-классъёс ортчизы. Ижкарысь Людмила Дубовцева Гербере арысь аре ветлӥсько шуыса вераз. Туэ но наӵ-наӵ удмурт дэремзэ дӥсяса вуэм. Кылем арын пандемиен сэрен шулдыръяськон ӧй вал бере, туж мӧзми ини, пумиськеме, адӟиськеме потӥз шуыса пусйиз. Куазь ӧз кышкаты. Пыжиськи, пӧраськи, ӵукна ик дасяськи. Кинэ ке но утялтэм потӥз. <…> Шулдыр, умой, тодмо адямиосты трос пумитаськом, вераськиськом. Монэ маршруткаын кырмизы ини. Яра-а тӥледыз туспуктыны, кыӵе песянай мынэ, шуо. Испание, пе, лэзё, эше, пе, отын улэ Людмила Дубовцева, Ижкарын улӥсь Вераны кулэ, куазь зоро тупамен, Гербер улсын ортчытыны чаклам троссэ ужрадъёсты кулэстоно луиз. Озьы ке но, шулдыръяськон капчи мылкыдын ортчиз. Куноосты вӧсям ӝукен, гурысь табань-перепечен, пыжем сӥлен куноязы. Калыкез ӟечкыланы Ижкарлэн тӧроез Олег Бекмеметьев вуылӥз.  Тегъёс: Мерлык Ижкар Удмуртия Гербер удмуртъёс  